Flygtninge og borgmester var på virksomhedsbesøg hos Forenede Service i Tilst   
  
**I jagten på praktikpladser og jobs var 15 flygtninge mandag hoppet på en bus sammen med Skanderborgs borgmester for at besøge lokale virksomheder. Fire lokale virksomheder blev besøgt på turen – blandt andre Forenede Service i Tilst.**

Efter en halv times besøg med rundvisning i Forenede Service’s lokaler i Tilst ved Aarhus er 35-årige Mohamed Jami Hussein, der er flygtning fra Syrien ikke i tvivl. Han kan godt se sig selv i et praktikforløb hos rengøringsfirmaet:  
”Ja tak. Jeg vil meget gerne tage imod et job eller en praktikplads hos Forenede Service. Jeg vil nemlig rigtig gerne i arbejde, blive bedre til at tale dansk og få nogle kolleger, ” siger han.   
  
**Det kræver en aktiv indsats**Sammen med 14 andre flygtninge bosat i Skanderborg Kommune og Skanderborgs borgmester Jørgen Gaarde (S) var Mohamed steget på en bus for at tage del i den første af to ture rundt til en håndfuld lokale virksomheder. Under navnet ”Tour de Virksomhedstræf” er Skanderborg Kommune nemlig gået sammen med en række lokale virksomheder for at medvirke til at give flygtningene en fornemmelse af hverdagen og opgaverne på en dansk virksomhed. Og måske hvis det rigtige match opstår, at åbne døren for praktikforløb eller fastansættelser hos virksomhederne.   
”Vi er glade for, at der er en række af både mindre og større virksomheder i lokalområdet, der vil invitere os indenfor. Det kræver nemlig en aktiv indsats af både kommuner, virksomheder, foreninger og af flygtningene selv, hvis integrationen skal lykkes,” forklarer Skanderborgs borgmester Jørgen Gaarde.   
”Og Forenede Service løser jo en række opgaver for Skanderborg Kommune, og jeg forstår, at hos Forenede Service har man løbende brug for arbejdskraft, og den information gav vist flere blandt flygtningene julelys i øjnene,” siger han.   
  
**Et spændende initiativ**Ejnar Olsen, der er vice- og regionsdirektør i Forenede Service, hilser tiltaget med busturen meget velkomment:  
”Det er et spændende initiativ fra Skanderborg Kommunes side, som vi meget gerne vil støtte op omkring. Forenede Service er en virksomhed, som altid har gjort en dyd ud af at tage et socialt ansvar. Det gør vi i mange af landets kommuner, og det vil vi også gerne medvirke til i Skanderborg Kommune. Og helt aktuelt står vi og mangler arbejdskraft fra januar. Så vi benytter blandt andet lejligheden her til at lære flygtningene lidt bedre at kende og til at se på mulighederne for praktikforløb for nogle af dem,” siger han.   
  
**Nødvendigt**  
Ifølge Skanderborgs borgmester er det essentielt for flygtningene at komme i arbejde, hvis integrationen af dem skal lykkes:  
”Det er vigtigt for den enkelte flygtning at skaffe noget arbejde. For med den integrationsydelse, som vi har i dag, er det nødvendigt for dem for at få nogle bedre forudsætninger for at skabe en indkomst, så de kan forsøge deres familier, betale en bolig og blive integreret i lokalmiljøet, at de er i beskæftigelse,” vurderer Jørgen Gaarde.   
Tour de Virksomhedstræf en er af de idéer, der blev drøftet, da lokale virksomheder, kommunen og uddannelsesinstitutioner mødtes i netværket ”FremtidsForum Skanderborg” i august, hvor fokus var at finde lokale løsninger på udfordringen med at integrere flygtninge. Og udover Forenede Service i Tilst besøgte bussen med flygtninge mandag virksomhederne AVK i Galten, Frode Larsen i Hørning og Kohsel Elektronik i Hørning. Den 19. december kører bussen afsted igen og skal besøge en håndfuld andre virksomheder.  
  
  
  
*Fakta:***Flygtninge og arbejde i Skanderborg**Flygtninge i Skanderborg Kommune skal være aktive 37 timer om ugen. Flygtningene går i sprogskole, på introduktionskursus og i virksomhedspraktik. Allerede i anden uge efter flygtningenes ankomst til kommunen er de i gang med aktiviteter, der skal hjælpe dem tættere på uddannelses- eller arbejdsmarkedet.   
I Skanderborg Kommune er 14,4 procent af flygtninge i praktik. På landsplan er tallet 10,4 procent.